## Metrovalencia ha facilitat dos milions de desplaçaments en Falles del dia 15 a la matinada del 20

*** El metro ha mobilitzat 1.671.124 usuaris; el tramvia, 277.146, i els autobusos substitutoris, 16.300 passatgers
* El dia amb més trànsit va ser el dissabte 15, amb 463.371 trànsits, i Xàtiva, l’estació amb més moviments, amb 175.476**

Metrovalencia ha facilitat prop de dos milions de desplaçaments per la xarxa de metro, tramvia i autobusos alternatius en els dies principals de Falles. En concret, del dia 15 a la matinada del 20, es va registrar un total d’1.964.570 viatgers, segons es desprén de les primeres dades analitzades per Ferrocarrils de la Generalitat Valenciana (FGV).

D’eixos quasi dos milions d’usuaris, 1.671.124 ho han fet amb el metro; 277.146, amb el tramvia, i 16.300, amb els autobusos substitutoris posats en servici per l’empresa pública per a facilitar la mobilitat en alguns recorreguts que no es poden fer en l’actualitat per les destrosses causades en la xarxa per les inundacions del 29 d’octubre.

Per dies, el dissabte 15 de març ha sigut la jornada en què s’ha produït un moviment més alt d’usuaris en la xarxa de metro, tramvia i autobusos alternatius, ja que s’han comptabilitzat 463.371 trànsits. El va seguir el dilluns 17, amb 404.435; el diumenge 16, amb 395.957; el dimecres 19, amb 352.860; el dimarts 18, amb 333.968, i, finalment, la matinada del 20, amb 13.979 viatges.

Per estacions, Xàtiva ocupa la primera posició, ja que acumula 175.476 moviments, seguida de Colón, amb 121.848; Àngel Guimerà, amb 105.312; Plaça Espanya, amb 89.453, i Amistat, amb 60.984 clients. Després apareixen l’estació de metro de Benimaclet, amb 59.856; Alameda, amb 51.376; Marítim, amb 47.780; Ayora, amb 46.417, i Mislata, amb 43.741 passatgers en les primeres deu posicions.

Quant al metro, la línia 3 (Rafelbunyol-Aeroport) va ser la que més viatgers va aportar en els cinc dies festius principals, amb 384.844, seguida de la línia 5 (Marítim-Aeroport), amb 359.948; la línia 1 (Bétera-Castelló), amb 240.561; la línia 9, amb 237.640; la línia 2 (Llíria - Torrent Avinguda), amb 227.492, i la línia 7 (Marítim - Torrent Avinguda), amb 220.639 clients.

En el tramvia, la línia 4 (Mas del Rosari - Doctor Lluch) va desplaçar 134.909 passatgers, seguida de la línia 10 (Alacant-Natzaret), amb 96.113; la línia 6 (Tossal del Rei - Marítim), amb 41.004, i la línia 8 (Marítim-Neptú), amb 5.120 clients.

En els autobusos alternatius, la ruta de Picassent-Torrent ha desplaçat 8.000 viatgers; la de Castelló-Alberic-l’Alcúdia-Carlet-Alginet-Picassent, 2.300, i la de Torrent-Paiporta-Picanya, 6.000 passatgers.

**Falles sostenibles**

D’altra banda, es calcula que Metrovalencia ha evitat 909.000 desplaçaments de vehicles privats per València i la seua àrea metropolitana amb els servicis ordinaris i especials programats durant les jornades principals de Falles, la qual cosa redunda en una millora indubtable del trànsit rodat per la ciutat i de la qualitat mediambiental dels seus ciutadans.

Segons estimacions, la reducció d’este nombre de desplaçaments amb cotxe permet no emetre 1.227,3 tones de diòxid de carboni a l’atmosfera i un estalvi de 490.909 litres de gasoil o gasolina, i això significa economitzar 741.273 euros als conductors al preu actual del combustible.

Fecha: 20/03/2025